Þingræður haldnar á Alþingi Íslendinga

Virðulegi forseti. Ástæða þess að ég bað um þessa utandagskrárumræðu er einfaldlega sú að hér er um afskaplega mikilvægt verkefni að ræða, þ.e. lagningu Sundabrautar. Ég hef komið að stjórnmálum í ansi langan tíma, a.m.k. miðað við lífaldur.  Það er alveg ljóst og hv. þm. Össur Skarphéðinsson þekkir það vel enda hefur hann horft upp á ýmislegt í þessu, að samgöngumál í Reykjavíkurborg og á höfuðborgarsvæðinu eru mjög mikilvæg og tengjast öllum landsmönnum. Við sem búum austarlega í borginni þekkjum það að umferðin er mjög þung þegar menn fara vestur í bæ, leið sem margir keyra til vinnu, sérstaklega á álagstímum. Þetta mun bara aukast. Það liggur fyrir með þeirri hefðbundnu fjölgun, hvort sem það er myndarleg uppbygging í Mosfellsbæ, á Suðurlandi eða Vesturlandi, og ég tala ekki um ef menn - sem ég trúi ekki fyrr en ég tek á því - ætla í fullri alvöru að flytja 15–20 þús. manns í Úlfarsfell. Það liggur fyrir að það er ekki nokkur leið að koma fólki til og frá þar. Það mál kemur öllum landsmönnum við, sérstaklega þeim sem búa í Reykjavík og annars staðar á höfuðborgarsvæðinu. Eins og ég sagði hefur þetta gengið, að mínu áliti, of hægt. Hins vegar verður náttúrlega að segja eins og er að það er afskaplega ánægjulegt að sjá að ríkisvaldið hefur gengið á undan og tryggt fjármögnun fyrir þessa dýru framkvæmd. Það er nokkuð sem liggur fyrir. Hins vegar er ekki nóg að tryggja fjármagn, það þarf að fara í framkvæmdina. Eins og staðan er í dag þarf að taka ákvarðanir um ýmislegt sem þessu tengist. Þar er í mörg horn að líta. Það eitt og sér að leggja Sundabrautina mun ekki leysa mikinn umferðarvanda eins og staðan er í dag. Ýmislegt fleira þarf að koma til sem að vísu er ekki í verkahring okkar alþingismanna. Koma þarf betri nýting á umferðarmannvirki í Reykjavíkurborg. Það er til lítils að ræða það hér, nema kannski í hliðarsölum við aðila sem gætu haft áhrif á það. Það skiptir líka máli að tengingar og þar sem brautin fer um sé gert í sem mestu samráði við íbúana og að það komi sem best út fyrir alla íbúa borgarinnar, hvar sem þeir eru. Það skiptir mjög miklu máli hvar tengingarnar eru og hvar þær verða. Íbúar á nokkrum stöðum í borginni hafa haft áhyggjur af þessu og komið fram með sín sjónarmið. Ég held að mikilvægt sé að við vinnum hratt og örugglega í málinu og tökum tillit til málefnalegra raka í því þannig að sem allra best sátt náist um málið og að sömuleiðis verði sem fyrst af framkvæmdinni því það er engin ástæða til að bíða lengur með þetta. Það þarf bara að ná niðurstöðu. Fyrrverandi borgarstjóri sagði á hverfafundi í Grafarvogi árið 2000 að samkvæmt samkomulagi milli borgarstjóra og samgönguráðherra yrði gerð skýrsla um umhverfismat þá um sumarið, þ.e. að leiðirnar yrðu bornar saman og fljótlega um haustið yrði tekin ákvörðun um eina lausn og ef allt gengi að óskum ættu framkvæmdir að geta hafist næsta ár. Það var sem sagt 2001. Nú, mörgum árum seinna er samt sem áður ekki lengra komið en raun ber vitni. En nú er tækifærið og við eigum að nýta það. Við eigum ekki að karpa um þessi mál, heldur eigum við að reyna að ná sem víðtækastri sátt um það. Þetta er ekki bara hagsmunamál Reykvíkinga heldur landsmanna allra. Við þekkjum það að oft og tíðum er farið í alls kyns samráðsferli og vinnu til að ná sátt um samgöngumannvirki eins og þessi og við eigum að vinna hratt og örugglega að því. Þar sem hæstv. samgönguráðherra er einn aðili að málinu og mikill áhugamaður um gerð Sundabrautar ætla ég að spyrja hann þriggja spurninga: 1. Hver er staða verkefnisins „lagning Sundabrautar“? 2. Telur ráðherra koma til greina  3. Hvernig hugnast ráðherra að taka tillit til vel rökstuddra athugasemda íbúa sem lúta að færslu Hallsvegar frá Hamrahverfi?

Virðulegi forseti. Ég þakka hv. þingmanni fyrir að gefa mér tækifæri til að fara yfir málið hér og upplýsa hv. þingmenn. Eins og hv. þingmenn vita liggur fyrir að fjármunir hafa verið tryggðir til þess að setja af stað framkvæmdir við fyrri áfangann við Sundabrautina, þ.e. yfir Kleppsvík að Hallsvegi af Sæbrautinni. Hæstv. umhverfisráðherra úrskurðaði að heimilt væri að leggja Sundabraut samkvæmt tillögu um svokallaða innri leið. Sá úrskurður var kynntur í byrjun nóvember sl. Úrskurðurinn fjallaði einungis um fyrri áfangann, þ.e. kaflann frá Sæbraut yfir Kleppsvík að Hallsvegi. Samkvæmt úrskurðinum er heimilt að fara innri leiðina en gert er ráð fyrir að hafa víðtækt samráð við íbúa beggja vegna við Kleppsvíkina. Formlegt samráð er samkvæmt mínum upplýsingum ekki hafið og verð ég að lýsa miklum vonbrigðum mínum með að tíminn skuli ekki hafa verið nýttur frá því í byrjun nóvember til að leita allra leiða til góðs samkomulags við íbúana á svæðinu eins og úrskurðurinn gerir ráð fyrir. Framkvæmdasvið Reykjavíkurborgar gengur á undan í undirbúningi verkefnisins. Vegagerðin kemur síðan að sjálfsögðu að verkinu og ber ábyrgð á endanlegri hönnun þegar allir þessir þættir liggja fyrir. Hönnun vegna fyrri áfangans er ekki búin, eins og nærri má geta þar sem ekki er búið að ákveða endanlega legu vegarins. Hönnunin verður sett af stað strax og samráðsniðurstaðan er fengin. Gert er ráð fyrir að undirbúningsferlið hvað varðar hönnun og gerð útboðsgagna taki nærri tvö ár. Rétt er að geta þess að vinna við umhverfismatsskýrslu er þegar hafin vegna síðari áfanga, þ.e. frá Hallsvegi og upp á Kjalarnes. Sú vinna gæti tekið um tæpt ár en hún er sem sagt hafin þannig að við erum á fullri ferð á vettvangi Vegagerðarinnar að undirbúa báða áfangana. Þetta er sem sagt staðan við undirbúninginn. Við bíðum eftir því að samráðinu ljúki svo að hægt verði að setja hönnunarvinnu á fulla ferð. Hv. þingmaður spurði hvort til greina komi að færa brautina út fyrir Hamarinn í Hamrahverfinu. Þess ber að geta að í úrskurði umhverfisráðherra og í þeirri vinnu kemur fram að ekki sé gert ráð fyrir þeirri legu og sérstaka skoðun þurfi til þess ef fara ætti þá leið að færa ætti brautina út fyrir Hamarinn. Ég tel að í því samráðsferli sem fram undan er og þarf að vinna að sé sjálfsagt að líta til þess, ef það þyrfti þá ekki að leiða til frekari tafa á verkinu, en auðvitað verðum við að sætta okkur við niðurstöðu umhverfismatsins og þess hvernig hægt er að koma veginum þarna fyrir sem best. Ég er að sjálfsögðu reiðubúinn til þess að beita mér fyrir því að Vegagerðin skoði þann kost í samráðsferli við íbúana. Í þriðja lagi spurði hv. þingmaður hvernig ráðherra litist á vel rökstuddar athugasemdir íbúa sem lúta að færslu Hallsvegar frá Hamrahverfi. Þá vil ég lýsa því yfir að með sama hætti tel ég eðlilegt að líta til þess í samráðsferlinu og er sannfærður um að Vegagerðin muni ekki leggjast með neinum hætti gegn því að sú breyting verði gerð á þeirri legu, enda á það ekki að þurfa að tefja framkvæmdina á nokkurn hátt. Það er fyrst og fremst skipulagsmál og verður að vera á valdi borgarinnar að leysa úr því máli. Það truflar ekki Vegagerðina. Virðulegi forseti. Þetta er niðurstaða mín og svör mín við þeim fyrirspurnum sem hér voru bornar fram.

Virðulegur forseti. Ég vil nota þetta tækifæri og leyfa mér að hvetja Sjálfstæðisflokkinn til að fela hv. þm. Guðlaugi Þór Þórðarsyni forustu í samgöngumálum. Það er lýsandi fyrir vegleysu Sjálfstæðisflokksins í samgöngumálum að hér þarf varaformaður þingflokksins að koma upp til að spyrja samgönguráðherra flokksins sjálfs hvar hann sé eiginlega á vegi staddur í málefnum Sundabrautarinnar - hvar, hvernig og hvenær hann hyggist leggja þessa braut sem hann hefur verið að tala um frá því á síðari hluta síðustu aldar og velkjast með og aldrei vitað hvað hann ætti að gera við.  Ég þakka hv. þm. Guðlaugi Þór Þórðarsyni fyrir hans málefnalegu ábendingar um það hvernig standa megi betur að legu brautarinnar en ég bið hann þess lengstra orða að rugla nú ekki samgönguráðherra frekar í ríminu því að ég er hræddur um að það geti orðið til þess að tefja verkefnið frekar. Ég bið hann þó einkum að leggja ekki til neinar leiðir sem gætu aukið kostnaðinn frá lágmarkskostnaði, því að það sem hefur alltaf staðið þessu verkefni fyrir þrifum er Reykjavíkurstefna samgönguráðherra, sem er borgarbúum fjandsamleg. Sú stefna gengur út á það að ef eitthvað er gert hér í samgöngumálum sem kostar krónu umfram lágmarkið þá eigi Reykvíkingar að borga það sérstaklega. Slíkar kröfur hefur samgönguráðherra aldrei haft uppi við önnur sveitarfélög þó að þar hafi verið gerðar slaufur eða göng eða brýr eða hvað það nú er til þess að koma til móts við óskir íbúanna  
             Virðulegur forseti. Ég hvet sem sagt til þess að hv. málshefjandi hafi forustu um þessi mál.

Ég bið hv. þingmenn að virða ræðutíma.

Frú forseti. Það er skemmtilegt að fá tækifæri til þess að vera mættur hér á nokkurs konar borgarstjórnarfund þar sem verið er að ræða umferðarmál í Reykjavík, nefnilega tengingu Sundabrautar við Grafarvog. Ég skil auðvitað áhyggjur hv. þm. Guðlaugs Þórs Þórðarsonar, íbúa í Grafarvogi, ef ég skil rétt, af því að þessu máli hefur ekki verið hraðað. Þar er við hæstv. samgönguráðherra að sakast. Eins og kom fram í máli hv. þm. Helga Hjörvars hefur þessi umræða staðið árum saman og einhver kergja er á milli hæstv. samgönguráðherra og borgarstjórnarmeirihlutans en þá sögu þekkir hv. fyrirspyrjandi manna best. Það efast enginn um að það er mikilvægt að hafa samráð við íbúana og það er ánægjulegt að það sé þó komið fjármagn í fyrri áfangann. En það ber að skoða allar leiðir mjög vel og ýmsar hugmyndir eru uppi um þetta. En þetta er dálítið fyndin utandagskrárumræða á þessum ágæta degi.

Frú forseti. Sundabrautin er eitt allra mikilsverðasta samgöngumannvirki sem ráðast þarf í og í höfuðborgarstefnu Framsóknarflokksins, sem var samþykkt á síðasta flokksþingi, er hún sett í forgang um samgöngubætur. Samgönguáætlun, sem samþykkt var á síðasta þingi, gerði ekki ráð fyrir fjármagni til framkvæmda við Sundabraut og því höfðum við þingmenn flokksins þann fyrirvara við samþykkt áætlunarinnar að tryggt væri að fjármagn kæmi til Sundabrautar við ráðstöfun andvirðis Landssímans. Þeir átta milljarðar kr. sem ríkisstjórnin ákvað að setja í lagningu Sundabrautar voru ekki skilyrtir við innri leiðina eins og umræðan snerist um í upphafi því að hæstv. forsætisráðherra lagði auðvitað áherslu á þarfir íbúanna auk hagkvæmninnar. Það er unnið að því núna að leita lausna um tengingu inn í íbúðahverfi í báða enda og nú er að hefjast það samráðsferli sem umhverfisráðherra lagði fyrir framkvæmdaraðila í úrskurði sínum, sem gekk núna fyrst í nóvembermánuði sl., og þá setjast niður samkvæmt úrskurðinum fulltrúar íbúa báðum megin, fulltrúar Faxaflóahafnar, Vegagerðarinnar og skipulagssviðs borgarinnar. Ég tel að þetta sé staðan í málinu nú og að lokinni þeirri vinnu og að fengnu því samráði sé fyrst hægt að taka endanlegar ákvarðanir og ráðast í hönnun og framkvæmdir í framhaldi af því.

Hæstv. forseti. Þörfin fyrir Sundabraut er þegar mikil, m.a. vegna umferðaröryggis, atvinnusóknar, vaxandi frístundabyggðar og ferðamanna. Ekki fer á milli mála að í framtíðinni muni þurfa að gera fleiri þjóðleiðir að og frá Reykjavíkurborg, bæði til norðurs og suðurs. Sundabraut er þegar orðin nauðsyn og hana verður að gera yfir eða undir sundin og Gufunes og síðan áfram alla leið yfir í Kjalarnes. Hvort sem gerð verða jarðgöng eða byggðar brýr verður að tryggja að þessi mannvirki nýtist sem best fyrir mjög vaxandi umferð næstu áratuga. Það þarf því að gera að skilyrði við hönnun þeirra að þau hafi að lágmarki tvær akreinar í báðar áttir. Tryggja þarf mesta mögulega umferðaröryggi með aðskildum akstursleiðum. Allt bendir í þá átt að byggðin til norðurs frá Reykjavík og Mosfellsbæ vaxi enn þá hraðar á næstu áratugum en hingað til. Ljóst virðist að atvinnu- og þjónustusókn inn á Stór-Reykjavíkursvæðið muni ná til alls Vesturlands með bættum samgöngum. Frístundabyggðin mun í vaxandi mæli teygja sig upp Mýrar, Snæfellsnes, Dali og jafnvel allt til Vestfjarða. Þá er ótalinn sá mjög vaxandi fjöldi erlendra ferðamanna sem við gerum ráð fyrir á næstu áratugum. Þegar horft er til þessa alls og reynt að líta tvo til fjóra áratugi fram í tímann um líklega þróun verður ekki hjá því komist, ef skynsemin á að ráða för, að gera kröfur um bestu og afkastamestu lausnir með mesta mögulega umferðaröryggi. Þótt stofnkostnaður við bestu lausnir verði mjög mikill ætti að vera ljóst að til áratuga litið um líklega þróun byggðar og atvinnusóknar yrði um skynsamlega fjárfestingu að ræða sem nýtast mundi öllum landsmönnum. Það liggur á að fara í framkvæmd Sundabrautar sem tekur nokkur ár. Það er aðalatriðið nú að ná niðurstöðu um verkið sem dugar til áratuga.

Hæstv. forseti. Þessi umræða sem hv. þingmaður Sjálfstæðisflokksins, Guðlaugur Þ. Þórðarson, óskaði eftir ber yfirskriftina: Tenging Sundabrautar við Grafarvog. Þetta segir svolítið um umræðuna um Sundabraut, um það hvernig þingmenn Sjálfstæðisflokksins virðast líta á Sundabraut sem einhvers konar húsagötu í Reykjavík eða botnlanga upp í Grafarvog og ríkisstjórnin virðist hafa þetta músarholusjónarmið líka. Hún setti símapeninga í helminginn af verkefninu. Svo á að gera afganginn einhvern veginn einhvern tíma með einkafjármögnun, veggjaldi eða skuggagjöldum, enginn veit hvað. Forsætisráðherra segir eitt, hann talar um veggjald, samgönguráðherra segir annað, hann talar um skuggagjöld. Hvar er stefnan, hver er hún eiginlega? Hvað ætla menn að gera þarna? Í þessu máli þarf auðvitað heildarstefnu um að ljúka verkefninu í tímasettum áföngum. Sundabraut er ekki botnlangi upp í Grafarvog, hún er allt of dýr framkvæmd til að tenging hennar upp á Kjalarnes geti beðið árum saman. Sundabraut á að tengja saman landshluta og það á auðvitað að gera í tímasettum áföngum. Það liggur á að ná tengingu alla leið upp á Kjalarnes og í beinu framhaldi af því að auka afköst Hvalfjarðarganga og vegarins alla leið upp í Borgarnes. Hver er eiginlega framtíðarsýn stjórnvalda í þessu máli? Finnst ríkisstjórninni eins og hv. frummælanda hér að Sundabrautin sé botnlangi upp í Grafarvog eða hvað er það eiginlega sem menn ætla sér? Ætla menn ekki að nýta það fjármagn sem verður sett í fyrri áfanga Sundabrautar betur en það að láta seinni helminginn hanga í lausu lofti? Það verður að gera kröfu um það að ríkisstjórnin komi með einhverja stefnu í þessu máli og það verði heildarstefna um það hvernig eigi að tengja Vestur- og Norðurland 

Virðulegur forseti. Hér er til umræðu mjög mikilvægt mál sem er Sundabrautin, sem við erum öll sammála um að sé mikilvæg og skipti miklu máli. Hún er tenging frá Kjalarnesi og alla leið inn í miðborg Reykjavíkur. En það hefur nú komið fram í þessari umræðu, og við þekkjum það, að hér er um að ræða mjög mikilvægt skipulagsmál innan sveitarfélagsins Reykjavíkurborgar og því miður liggur ekki fyrir niðurstaða á þeim vettvangi í þessu máli. Ég verð að segja að mér finnst það mjög miður og ætla ekkert að draga upp neinn sökudólg í því en staðreyndin er sú. Eins og ég sagði þá er það miður og hætt er við að málið tefjist ef ekki tekst að kippa því í liðinn. Það náðist mikilvægur áfangi í þessu máli í vetur þegar ákveðið var að tryggja mikið fjármagn til að hefja þessa framkvæmd og því ber auðvitað að fagna. En hér er ekki eingöngu um að ræða hagsmunamál Reykjavíkurbúa og hér er ekki um að ræða botnlanga upp í Grafarvog eins og síðasti ræðumaður hv. sagði. Mér finnst það reyndar óviðeigandi að tala þannig um þetta mál því að við erum auðvitað að tala um Sundabraut í heild sinni. Það er mjög mikilvægt fyrir vestursvæði landsins og norðurhluta þess líka að tengjast miðborg Reykjavíkur, byggja þannig upp eitt atvinnusvæði og auka aðgang þessara landshluta að því stóra markaðssvæði sem Reykjavíkursvæðið er. Síðan er búið að stofna Faxaflóahafnir og það er auðvitað mikilvægt fyrir það fyrirtæki að þessi Sundabraut komist til framkvæmda sem fyrst. En ég legg áherslu á það, virðulegur forseti, að hér er ekki eingöngu um að ræða hagsmunamál Reykjavíkurbúa heldur ekki síður mikilvæga hagsmuni fyrir íbúa í öðrum landshlutum og því legg ég eins og aðrir áherslu á að niðurstaða fáist sem fyrst í skipulagsmálum hvað varðar þessa framkvæmd og hvet þá sem halda á málum hér í Reykjavík til að bretta upp ermar og ná niðurstöðu í málinu.

Virðulegi forseti. Ég tek undir með hv. þm. Jóhanni Ársælssyni þar sem hann benti á það að vinnubrögð stjórnvalda varðandi Sundabrautina hefðu á margan hátt verið afskaplega fálmkennd. Það er bara þannig ef maður lítur um öxl og skoðar þann mikla seinagang sem hefur verið varðandi þessa framkvæmd og skipulagningu hennar. Mér finnst alveg ótrúlegt að þetta þurfi að taka svona langan tíma því að þarna erum við að tala um framtíðarveg. Við erum að tala um framtíðarvegamannvirki, hluta af þjóðvegakerfi landsins sem kemur til með að leysa af hólmi kerfi sem er löngu sprungið. Það vita það allir sem fara daglega til að mynda ofan úr Grafarvogi eða úr Mosfellsbæ eða eru að koma vestan af landi eða jafnvel austan að að þarna er mjög stór og alvarlegur flöskuháls. Ég vil nota tækifærið hér til að hvetja hreinlega hæstv. samgönguráðherra til dáða og líka hvetja borgaryfirvöld, hver sem þau verða eftir kosningarnar í vor, til dáða í þessum efnum þannig að við getum farið að ná lendingu og sjá til lands í þessu máli. Við í Frjálslynda flokknum höfum verið að skoða þessar fyrirætlanir, áttum ágætan kvöldfund hér fyrir ekkert mörgum vikum þar sem við fengum til fundar við okkur ágæta gesti frá borginni. Þar voru okkur kynntar ýmsar hugmyndir varðandi þessa Sundabraut, m.a. innri leið og hina svokölluðu ytri leið. Ég vil fá að nota tækifærið hér til að lýsa þeirri skoðun minni að ég tel að ytri leiðin væri miklu, miklu betri til framtíðar þó að hún sé kannski eitthvað dýrari. Þar vildi ég sjá að menn færu út í það að skoða hugmyndir um það að fara undir sjóinn með tvöföld göng og þannig leystum við þessi mál varanlega og í eitt skipti fyrir öll. Þó að það sé eitthvað dýrara verður það bara svo að vera. Hér er um mjög mikilvægan hluta af okkar þjóðvegakerfi til framtíðar að ræða.

Virðulegi forseti. Ég vil nota tækifærið og þakka hæstv. ráðherra fyrir skýr svör og sömuleiðis fyrir góða umræðu. Ég get ekkert annað skilið, virðulegi forseti, en að sátt sé í þessum þingsal um að fara út í þessa framkvæmd. Það olli mér hins vegar vonbrigðum að hlusta á þingmenn Vinstri grænna og Samfylkingarinnar. Hér var sagt að þetta þætti fyndið af því þetta tengist Reykjavík og hér var talað um botnlanga í einu hverfi borgarinnar. Bara til að upplýsingar fyrir þessa landsbyggðarþingmenn, Samfylkingarinnar og Vinstri grænna þá búa nærri 20 þúsund manns í þessu hverfi sem hér var talað niður til í Reykjavík. Þetta fólk hefur rétt. Ég hef oft sinnis verið skammaður fyrir það, virðulegi forseti, af hálfu Samfylkingarinnar að taka upp málefni Reykjavíkur í þessum sal. En mér er nákvæmlega sama. Þetta eru líka kjósendur. Þeir hafa líka rétt í okkar landi og það skal svo sannarlega, meðan ég er hér, verða tekið tillit til hagsmuna þeirra og þessi mál tekin upp. Það er bara þannig að í engu sveitarfélagi í hinum góðu kjördæmum þessara þingmanna Samfylkingar og Vinstri grænna eru jafnmargir íbúar og þessu ágæta hverfi. Ég ætla samt sem áður ekki að tala niður til þessara góðu staða og íbúa sem þar  Hér standa upp úr góðar yfirlýsingar hæstv. samgönguráðherra og þær voru mjög skýrar. Hann kveður hér skýrt á um það að vel komi til greina að fara út fyrir Hamarinn og sömuleiðis að færa Hallsveg, sem er algjör nauðsyn, frá Hamrahverfi. Og það er byrjað að undirbúa seinni áfangann. Af því hv. þm. Helgi Hjörvar flutti hér ákveðinn skemmtiþátt eins og sá ágætis þingmaður gerir oft þá vil ég hvetja hann til þess, þar sem hann er fyrsti varaborgarfulltrúi R-listans - og ég hef ekki farið hér í að gagnrýna seinagang á þeim bæ - en ég vil hvetja hann til þess að ýta þessu samráðsferli af stað. Það átti að fara í þetta á fleygiferð í byrjun nóvember, í byrjun nóvember. Það hefur ekkert gerst. Það hefur ekki verið haldinn neinn einasti fundur. Ég vil nota tækifærið og hvetja Samfylkingarmenn 

Virðulegur forseti. Ég þakka fyrir þessa umræðu. Það var nokkuð fróðlegt að heyra ræðu hv. þm. Helga Hjörvars um Sundabrautina. Ég held að hann hafi haldið hana í fjórða skiptið. Eins og hv. fyrirspyrjandi nefndi, þá er það sama skemmtiatriðið trekk í trekk. En það sem vekur athygli mína er hversu illa hv. þm. Helgi Hjörvar er upplýstur um þetta mál nema að hann hafi talað algjörlega þvert um hug sér og gegn vitneskju sinni. Það er mjög alvarlegt þegar hv. þingmenn sem eiga að þekkja vel til, koma hingað upp og fara með rangindi, ósannindi. Það tel ég að þjóni ekki tilgangi málefnalegrar umræðu hér. Staðreynd máls í sambandi við Sundabraut er þessi: Við afgreiddum samgönguáætlun fyrir árin 2005–2008. Staða undirbúnings var þá eins og hún var og hv. þingmenn þekkja. Við settum þá fjármuni inn í samgönguáætlunina sem var talið að þyrfti til að geta unnið að undirbúningi fullum fetum. Það hefur verið gert. Það var vitað fyrir fram og var samkomulag á milli stjórnarflokkanna að fjármunir yrðu settir í Sundabrautina við endurskoðun á samgönguáætluninni í kjölfar sölu Símans. Það eru því engin ný tíðindi að ákvarðanir voru teknar um að nýta sölu Símans til að ganga til verka í stórum samgönguframkvæmdum eins og Sundabrautinni. Þess vegna liggur það fyrir, virðulegur forseti, að við munum nýta fjármuni vegna sölu Símans til að leggja Sundabrautina. Staðreyndin er hins vegar sú að borgaryfirvöld hafa ekki lokið sinni undirbúningsvinnu og allt tal um að samgönguráðherra standi á bremsunni er rangt. Það er rangt að það standi á Vegagerðinni við undirbúnings þessa verks. Skipulagsþátturinn liggur ekki fyrir og það er borgin sem fer með þau mál.